<classify> SERIKALI imeitaka Benki Kuu ya Tanzania BoT kufanya utafi ti wa taasisi za kifedha hasa taasisi ndogo nchini kuona kama kweli riba wanazotoa kwa wateja wao zina sababu ya msingi au zinatolewa kwa riba kubwa kwa kujilimbikizia faida kubwa na kuwaumiza wateja, wakiwemo wajasiriamali na watumishi hasa wa kada ya chini.Rai hiyo imetolewa jijini Dodoma na Waziri wa Fedha na Mipango, Dk Philip Mpango, wakati akifungua hafla ya kugawa hati za viwanja kwa wanachama wa Chama cha Ushirika wa Akiba na Mikopo- Hazina Saccos.Dk Mpango alizitaka benki na taasisi ndogo za fedha nchini kuangalia upya namna ya ukokotoaji wa riba kwa kuwa zinawaumiza wananchi wakiwemo wajasiriamali na watumishi wanaozitegemea katika kupata mitaji yao.Kuna taasisi moja ambayo inakopesha fedha kwa watumishi wa serikali wakiwamo walimu, kwa riba ya asilimia 32 ilihali wao wanachukua mikopo benki kwa asilimia 20 ni hatari kweli, asilimia 32 ni riba kubwa mno, alisisitiza. Alisema mchango wa Saccos unatambulika kama nyenzo muhimu ya kupunguza umasikini, ndio maana serikali imetunga Sheria ya Huduma Ndogo za Fedha kuzisimamia taasisi ndogo za fedha ili kuwapunguzia adha wafanyakazi na wajasiriamali wanaokopa fedha katika taasisi hizo kwa riba kubwa na masharti ya kinyonyaji.Aliwasihi viongozi wa Saccos zote nchini kufanya kazi kwa bidii, uadilifu, weledi na kutumia maarifa ili kufanikisha ndoto za wanachama wao kwa kuwa Saccos ndio kimbilio kwa watumishi wengi hasa wa kada za chini. Alisema kuna changamoto ya ubadhirifu katika Saccos nyingi nchini, jambo ambalo asingependa kulisikia kwa Hazina Saccos ambayo yeye ni mwanachama, hivyo ameitaka pamoja na nyingine kuweka mifumo imara itakayowezesha kutambua upotevu wa mali zao ili kudhibiti mapema kabla ya madhara makubwa kujitokeza.  <topic>: KITAIFA 